
A KKE régió a Zimmer Frei és a stoppolás új hajnalán

Kulcsszavak: megosztás alapú vállalatok, KKE-régió, Airbnb, telekocsi
A 2008-as gazdasági válság kirobbanását követően megjelent egy új jelenség, mely a
közösségi fogyasztás vagy megosztás alapú gazdaság nevet viseli. Ennek keretében olyan
vállalkozások jöttek létre, amelyek felismerték, hogy mások magántulajdonát képező
eszközöket is bérbe adhatnak, így gyakorlatilag az információs asszimetriát feloldó
piacterekként – platformokként – nagyon alacsony bizonytalanság mellett működhetnek.
Ezeket a vállalkozásokat hívjuk megosztás alapú vállalkozásoknak. Az egész jelenség alapja a
technológiai fejlődés (internet, közösségi média, online fizetési rendszerek), amely lehetővé
tette, hogy a bérbeadás korábban fennálló tranzakciós költségeit kikerülve nyújthassanak
szolgáltatásokat és korábban elképzelhetetlenül sok embert elérjenek.
A mögöttes ötlet az, hogy bár emberek tulajdonolnak nagy értékű eszközöket (például autót,
hajót, hétvégi házat, stb.), azokat nem használják a nap 24 órájában, az év minden napján. A
kihasználatlanság által teremtett fölös kapacitások viszont extra jövedelmet jelenthetnek az
eszközök tulajdonosai számára, ha akkor bérbe adják, amikor nincsenek konkrétan
használatban. Ezen eszközök tulajdonosai állnak a piac másik oldalán, és mivel az eszközöket
túlnyomó részben nem befektetési célból vásárolják meg, a velük szemben támasztott
hozamelvárások is jóval alacsonyabbak, mint a hasonló igényeket kielégítő tradicionális
vállalatok.
Dolgozatom során azt vizsgálom, hogy a régiónkban, de legfőképp Magyarországon miért
nem terjedtek el olyan mértékben a megosztás alapú vállalatok, mint tőlünk nyugatabbra, ahol
számtalan ilyen jellegű vállalkozás jött létre, és formálják át a piacokat. 



